b"\n_START_ARTICLE_\nNoua Caledonie\n_START_SECTION_\nIstoric\n_START_PARAGRAPH_\nTeritoriile din vestul Pacificului au fost populate \xc3\xaenc\xc4\x83 de acum 50.000 de ani. Popoarele care au colonizat arhipelagurile melaneziene se numesc Lapita. Din secolul XIX \xc3\xaen insul\xc4\x83 au sosit polinezieni care s-au amestecat cu popula\xc8\x9bia indigen\xc4\x83._NEWLINE_Navigatorii europeni au descoperit insulele \xc3\xaen secolul XVIII. James Cook a descoperit insula Grande Terre \xc8\x99i a denumit-o Noua Caledonia, Caledonia fiind numele latin al Sco\xc8\x9biei. Comercian\xc8\x9bi europeni \xc8\x99i nord-americani au \xc3\xaenceput s\xc4\x83 fac\xc4\x83 comer\xc8\x9b cu insulele, dar deoarece au devenit din ce \xc3\xaen ce mai neone\xc8\x99ti \xc8\x99i datorit\xc4\x83 introducerii bolilor noi s-au creat tensiuni repetate \xc3\xaentre popula\xc8\x9biile locale \xc8\x99i ace\xc8\x99tia. Ulterior, locuitori din insule au fost utiliza\xc8\x9bi ca sclavi pe planta\xc8\x9biile de trestie de zah\xc4\x83r \xc3\xaen Fiji \xc8\x99i Queensland._NEWLINE_\xc3\x8en secolul XIX misionari cre\xc8\x99tini au debarcat pe insul\xc4\x83 \xc8\x99i au produs schimb\xc4\x83ri profunde ale culturii locuitorilor, multe din obiceiurile str\xc4\x83vechi pierz\xc3\xa2ndu-se. \xc3\x8en 1853 Napoleon al III-lea a declarat insula ca posesiune francez\xc4\x83 \xc8\x99i p\xc3\xa2n\xc4\x83 \xc3\xaen 1922 \xc3\xaen insul\xc4\x83 au fost trimi\xc8\x99i peste 22.000 de pu\xc8\x99c\xc4\x83ria\xc8\x99i, inclusiv criminali \xc8\x99i prizonieri politici. La sf\xc3\xa2r\xc8\x99itul epocii coloniei penale, coloni\xc8\x99tii europeni (inclusiv pu\xc8\x99c\xc4\x83ria\xc8\x99i) \xc8\x99i lucr\xc4\x83torii din sudul Asiei dep\xc4\x83\xc8\x99eau din punct de vedere numeric indigenii, ace\xc8\x99tia fiind discrimina\xc8\x9bi printr-un sistem gen apartheid - Code de l'Indig\xc3\xa9nat._NEWLINE_P\xc3\xa2n\xc4\x83 \xc3\xaen 1946 Noua Caledoine a fost o colonie francez\xc4\x83, ulterior aceasta devenind teritoriu de peste m\xc4\x83ri. Din 1985 mi\xc8\x99carea de independen\xc8\x9b\xc4\x83 a devenit din ce \xc3\xaen ce mai puternic\xc4\x83, Front de Lib\xc3\xa9ration Nationale Kanak Socialiste (FLNKS) fiind una dintre cele mai virulente organiza\xc8\x9bii. \xc3\x8en 1988 a avut loc o luare de ostateci \xc3\xaen Ouv\xc3\xa9a ce a dus la semnarea acordurilor de la Matginon \xc8\x99i ulterior a acordurilor de la Noum\xc3\xa9a ce descriu procesul de devolu\xc8\x9bie, ofer\xc4\x83 o cet\xc4\x83\xc8\x9benie caledonian\xc4\x83 separat\xc4\x83, simboluri na\xc8\x9bionale separate \xc8\x99i un referendum programat \xc3\xaen 2014 asupra independen\xc8\x9bei sau r\xc4\x83m\xc3\xa2nerii \xc3\xaen cadrul republicii franceze.\n_START_SECTION_\nGeografia\n_START_PARAGRAPH_\nNoua Caledonie este un ansamblu de insule \xc8\x99i arhipelaguri melanieziene situate \xc3\xaen sud-vestul Oceanului Pacific \xc3\xaen jurul coordonatelor 21\xc2\xb030\xe2\x80\xb2S 165\xc2\xb030\xe2\x80\xb2E, la aproximativ 1.200 de km est de Australia \xc8\x99i la 1.500 de km nord-est de Noua Zeeland\xc4\x83. Statul insular Vanuatu este situat \xc3\xaen nord-est._NEWLINE_Noua Caledonie este situat\xc4\x83 \xc3\xaen jurul unei insule principale Grande Terre (francez\xc4\x83 pentru Pam\xc3\xa2ntul Mare) care este \xc3\xaen mod clar mai mare dec\xc3\xa2t toate celelalte insule. Cele mai importante grupuri de insule mici sunt Insulele Belep la nord, Insula Pinilor la sud, insulele Loialit\xc4\x83\xc8\x9bii la est (Ouv\xc3\xa9a, Lifou, Tiga \xc8\x99i Mar\xc3\xa9) \xc8\x99i la vest arhipelagul Insulelor Chesterfield \xc8\x99i reciful Bellone. Insulele Loialit\xc4\x83\xc8\x9bii sunt situate la c\xc3\xa2teva sute de km \xc3\xaen larg fa\xc8\x9b\xc4\x83 de aceasta, iar cea mai mare dintre ele, Lifou este un pic mai mare dec\xc3\xa2t Martinica, o alt\xc4\x83 insul\xc4\x83 francez\xc4\x83._NEWLINE_Cu o suprafa\xc8\x9b\xc4\x83 de 16.372 de km\xc2\xb2, insula Grande Terre este orientat\xc4\x83 de la nord-vest la sud-est pe o lungime de peste 400 de km \xc8\x99i av\xc3\xa2nd o l\xc4\x83\xc8\x9bime \xc3\xaentre 50 \xc8\x99i 70 de km. Este parcurs\xc4\x83 pe toat\xc4\x83 lungimea ei de un lan\xc8\x9b muntos, al c\xc4\x83rui cel mai \xc3\xaenalt v\xc3\xa2rf, muntele Pani\xc3\xa9, are o \xc3\xaen\xc4\x83l\xc8\x9bime de 1.628 de metri. Coasta de est a insulei este mai umed\xc4\x83 \xc8\x99i prezint\xc4\x83 peisaje tropicale, pe c\xc3\xa2nd coasta de vest este mai arid\xc4\x83, are aspect de savan\xc4\x83._NEWLINE_Laguna caledonian\xc4\x83 are o suprafa\xc8\x9b\xc4\x83 total\xc4\x83 de 24.000 de km\xc2\xb2, ceea ce face din ea una dintre cele mai \xc3\xaentinse lagune din lume dup\xc4\x83 Marea Barier\xc4\x83 de Corali australian\xc4\x83. Este \xc3\xaenconjurat\xc4\x83 de o barier\xc4\x83 de corali cu o lungime de peste 1.600 de km, situat\xc4\x83 la o dep\xc4\x83rtare de mal \xc3\xaentre 10 \xc8\x99i 50 de km. Temperatura apelor variaz\xc4\x83 \xc3\xaentre 21\xc2\xa0\xc2\xb0C \xc8\x99i 28\xc2\xa0\xc2\xb0C. Laguna prezint\xc4\x83 un bogat ecosistem marin cu o mare diversitate de specii, unele dintre ele specifice acesteia. Nautilis-ul, o fosil\xc4\x83 vie din epoca dinozaurilor, este una dintre creaturile marine care tr\xc4\x83ie\xc8\x99te \xc3\xaen apele din jurul Noii Caledonii, fiind unul dintre simbolurile \xc8\x9b\xc4\x83rii._NEWLINE_Teritoriul se bucur\xc4\x83 de un climat tropical oceanic, cu o temperatur\xc4\x83 anual\xc4\x83 medie de 22,5\xc2\xa0\xc2\xb0C. Exist\xc4\x83 dou\xc4\x83 anotimpuri, unul cald, din noiembrie p\xc3\xa2n\xc4\x83 \xc3\xaen aprilie, cu temperaturi maximale \xc3\xaentre 28\xc2\xa0\xc2\xb0C \xc8\x99i 30\xc2\xa0\xc2\xb0C, \xc8\x99i un sezon r\xc4\x83coros cu temperaturi \xc3\xaentre 20\xc2\xa0\xc2\xb0C \xc8\x99i 23\xc2\xa0\xc2\xb0C. \xc3\x8entre cele dou\xc4\x83, uneori de la sf\xc3\xa2r\xc8\x99itul lui decembrie p\xc3\xa2n\xc4\x83 \xc3\xaen luna mai, exist\xc4\x83 un sezon umed, al cicloanelor._NEWLINE_Spre deosebire de celelalte insule din Pacific, care se datoreaz\xc4\x83 activit\xc4\x83\xc8\x9bii vulcanice relativ recente, Noua Caledonie este un fragment din str\xc4\x83vechiul super-continent Gondwana. Aceasta s-a desprins din continentul Australian acum 85 de milioane de ani, aceast\xc4\x83 izolare fa\xc8\x9b\xc4\x83 de restul maselor terestre f\xc4\x83c\xc3\xa2nd din Noua Caledonie un mediu de p\xc4\x83strare al unor ecosisteme primitive .\n_START_SECTION_\nPolitica\n_START_PARAGRAPH_\nStatutul unic al Noii Caledonii este undeva \xc3\xaentre o \xc8\x9bar\xc4\x83 independent\xc4\x83 \xc8\x99i un departament de peste m\xc4\x83ri francez. \xc3\x8en urma acordurilor de la Noum\xc3\xa9a din 1998, Noua Caledonie se afl\xc4\x83 \xc3\xaentr-un proces de devolu\xc8\x9bie a puterilor c\xc4\x83tre autorit\xc4\x83\xc8\x9bile locale. Sistemul politic este organizat sub forma unei democra\xc8\x9bii parlamentare reprezentative. Parlamentul Noii Caledonii se nume\xc8\x99te Congresul Teritoriului (francez\xc4\x83 Congr\xc3\xa8s du territoire). Cei 54 de membri ai Congresului sunt ale\xc8\x99i prin vot direct pe baza unei reprezent\xc4\x83ri propor\xc8\x9bionale din cele 3 provincii ale Noi Caledonii, pe o durat\xc4\x83 de 5 ani. Congresul are autoritate \xc3\xaen urm\xc4\x83toarele domenii: taxarea, regimul muncii, s\xc4\x83n\xc4\x83tatea , igiena \xc8\x99i comer\xc8\x9bul exterior \xc8\x99i este de asemenea abilitat s\xc4\x83 transfere competen\xc8\x9be de la statul francez c\xc4\x83tre puterile locale cu o majoritate calificat\xc4\x83 de trei cincimi din voturi. De asemenea are dreptul, dup\xc4\x83 anul 2014 s\xc4\x83 cear\xc4\x83 un referendum cu privire la independen\xc8\x9ba Noii Caledonii. Exist\xc4\x83 de asemenea \xc8\x99i un Senat Cutumiar, format din 16 membri, ale\xc8\x99i din cele 6 regiuni cutumiare._NEWLINE_Congresul alege membrii guvernului \xc3\xaen mod porpor\xc8\x9bional \xc8\x99i apoi alege pre\xc8\x99edintele acestuia, guvernul reprezent\xc3\xa2nd puterea executiv\xc4\x83 \xc8\x99i fiind responsabil \xc3\xaen fa\xc8\x9ba Congresului. Actualmente, pre\xc8\x99edintele guvernului este Marie-No\xc3\xablle Th\xc3\xa9mereau din partea partidului loialist Avenir Ensemble (francez\xc4\x83 Viitorul \xc3\x8empreun\xc4\x83). Noua Caledonie are de asemenea posibilitatea s\xc4\x83 fie implicat\xc4\x83 \xc3\xaen cooper\xc4\x83ri interna\xc8\x9bionale cu \xc8\x9b\xc4\x83ri independente din Oceanul Pacific._NEWLINE_Cele dou\xc4\x83 curente politice \xc3\xaent\xc3\xa2lnite \xc3\xaen Noua Caledonie sunt curentul independist, \xc3\xaen general de st\xc3\xa2nga, \xc8\x99i curentul loialist, \xc3\xaen general de dreapta. Marea majoritate a popula\xc8\x9biei non-europene \xc8\x99i non-melaneziene (asiatici, polinezieni, etc.) sunt \xc3\xaen general loiali\xc8\x99ti, dar exist\xc4\x83 \xc8\x99i europeni independenti\xc8\x99ti sau melanezieni (kanak) loiali\xc8\x99ti._NEWLINE_Noua Caledonie r\xc4\x83m\xc3\xa2ne \xc3\xaenc\xc4\x83 parte integrant\xc4\x83 a republicii franceze, locuitorii s\xc4\x83i fiind cet\xc4\x83\xc8\x9beni francezi. Ace\xc8\x99tia particip\xc4\x83 \xc3\xaen alegerile preziden\xc8\x9biale \xc8\x99i parlamentare franceze, Noua caledonie av\xc3\xa2nd 3 posturi \xc3\xaen Parlamentul Fran\xc8\x9bei (2 deputa\xc8\x9bi \xc8\x99i un senator). Statul francez este reprezentat de un \xc3\xaenalt comisar al republicii  (francez\xc4\x83 Haut-Commissaire de la R\xc3\xa9publique), care este \xc8\x99eful serviciilor civile \xc8\x99i care particip\xc4\x83 la reuniunile guvernului local. Republica francez\xc4\x83 r\xc4\x83m\xc3\xa2ne unica autoritate competent\xc4\x83 \xc3\xaen anumite domenii cum ar fi: afacerile externe, justi\xc8\x9bia, ap\xc4\x83rarea, ordinea public\xc4\x83 \xc8\x99i finan\xc8\x9bele.\n_START_SECTION_\nEconomia\n_START_PARAGRAPH_\nNoua Caledonie de\xc8\x9bine mai mult de 20% din rezervele mondiale de nichel, acesta fiind principalul produs de export cu aproape 90% din totalul exporturilor. Datorit\xc4\x83 sc\xc4\x83derii pre\xc8\x9bului de baz\xc4\x83 al acestuia, \xc3\xaen anii '90 economia a avut de suferit, dar \xc3\xaen ultimii ani situa\xc8\x9bia s-a \xc3\xaembun\xc4\x83t\xc4\x83\xc8\x9bit datorit\xc4\x83 cre\xc8\x99terii cererii._NEWLINE_Agricultura este pu\xc8\x9bin dezvoltat\xc4\x83, datorit\xc4\x83 lipsei terenurilor cultivabile, astfel c\xc4\x83 teritoriul este obligat s\xc4\x83 importe mare parte din alimente (aproximativ 20% din importurile totale). \xc3\x8empreun\xc4\x83 cu pescuitul, aceste activit\xc4\x83\xc8\x9bi reprezint\xc4\x83 doar 6% din PIB, dar angajeaz\xc4\x83 30% din popula\xc8\x9bie._NEWLINE_Turismul este foarte dezvoltat, majoritatea turi\xc8\x99tilor provenind din Japonia, Australia \xc8\x99i Noua Zeeland\xc4\x83. Fran\xc8\x9ba subven\xc8\x9bioneaz\xc4\x83 puternic insula, peste 25% din PIB reprezent\xc3\xa2nd transferuri financiare pentru aceasta._NEWLINE_Moneda utilizat\xc4\x83 este francul CFP care este fixat\xc4\x83 de euro la un curs de 0.00838 de euro pentru un franc CFP. Aceasta este emis\xc4\x83 de filiala local\xc4\x83 a B\xc4\x83ncii Fran\xc8\x9bei cu sediul la Noum\xc3\xa9a, \xc8\x99i este utilizat\xc4\x83 \xc8\x99i \xc3\xaen celelalte teritorii franceze din Pacific.\n_START_SECTION_\nDiverse\n_START_PARAGRAPH_\n\xc3\x8en Noua Caledonie, cunoa\xc8\x99terea propriet\xc4\x83\xc8\x9bilor plantelor medicinale care combat intoxica\xc8\x9biile a dus la ini\xc8\x9bierea unei campanii publice. Au fost difuzate informa\xc8\x9bii legate de utilizarea unor plante \xc3\xaen cazul intoxica\xc8\x9biei cu o toxin\xc4\x83 con\xc8\x9binut\xc4\x83 de o specie local\xc4\x83 de pe\xc8\x99te."